共讚富春鄉,由來百業昌;地腴符種植,物阜利營商。四庶呈繁盛,三農盡改良;交通真發達,安步有康莊。十日春陰一日情,三分春在愛閒行;池塘水滿流花急,簾幙風微落絮輕。佳士班行環碧筍,美人笑口粲朱櫻;殘紅掃罷鋪茵坐,墜地青梅看雀爭。世界神工出,葫蘆電火通;流星垂路曲,皓月滿街同。不怕風吹黑,何須燭吐紅;黃昏光達旦,長是水晶宮。惠風和暖慶雲生,入耳靈雞唱五更;我愛葫蘆墩上去,東來紫氣應昇平。豐葦原上富春國,郁郁文哉名士多;錦繡情懷傳佳構,怡園詩壁紀風流。